Source: https://www.zakonypreludi.sk/zz/1969-70
Timestamp: 2019-11-19 02:53:41+00:00
Document Index: 5569327

Matched Legal Cases: ['§ 2', '§ 5', '§ 6', '§ 13', '§ 14', '§ 17', '§ 18', '§ 23', '§ 14', '§ 15', '§ 22', '§ 24', '§ 32', '§ 12']

70/1969 Zb. Zákon Slovenskej národnej rady o Najvyššom kontrolnom úrade Slovenskej socialistickej republiky | Aktuálne znenie
70/1969 Zb.
Zákon č. 70/1969 Zb.Zákon Slovenskej národnej rady o Najvyššom kontrolnom úrade Slovenskej socialistickej republiky
Účinnosť od 30.06.1969 do31.12.1970
Zrušený 150/1970 Zb.
Prvá časť - Postavenie a pôsobnosť Najvyššieho kontrolného úradu (§ 2 - § 5)
Druhá časť - Organizácia Najvyššieho kontrolného úradu (§ 6 - § 13)
Tretia časť - Povinnosti a oprávnenia Najvyššieho kontrolného úradu (§ 14 - § 17)
Štvrtá časť - Spoločné, prechodné a záverečné ustanovenia (§ 18 - § 23)
Aktuálne znenie 30.06.1969 - 31.12.1970
z 10. júna 1969
o Najvyššom kontrolnom úrade Slovenskej socialistickej republiky
Zriaďuje sa Najvyšší kontrolný úrad Slovenskej socialistickej republiky (ďalej len Najvyšší kontrolný úrad) ako kontrolný orgán Slovenskej národnej rady.
Postavenie a pôsobnosť Najvyššieho kontrolného úradu
(1) Najvyšší kontrolný úrad vykonáva svoju činnosť v rámci kontrolnej pôsobnosti Slovenskej národnej rady.
(2) Za svoju činnosť zodpovedá Slovenskej národnej rade.
(3) Je nezávislý od výkonných orgánov Slovenskej socialistickej republiky.
(1) Do pôsobnosti Najvyššieho kontrolného úradu patrí:
a) preverovať tvorbu a použitie prostriedkov štátneho rozpočtu republiky,
b) preverovať štátny záverečný účet republiky a predkladať Slovenskej národnej rade stanovisko k štátnemu záverečnému účtu republiky,
c) kontrolovať hospodárenie s hmotnými a ostatnými prostriedkami republiky, vrátane finančných a hmotných rezerv, úverov a štátneho dlhu republiky,
d) kontrolovať stav a úroveň vybavovania sťažností, oznámení a podnetov občanov a závažnejšie z nich vyšetrovať.
(2) Najvyšší kontrolný úrad podľa požiadaviek Slovenskej národnej rady
a) zisťuje, ako sa plnia jej zákony a uznesenia; zisťuje, ako sa plnia zákony Federálneho zhromaždenia a medzinárodné zmluvy, pokiaľ ich vykonávajú orgány Slovenskej socialistickej republiky,
b) preveruje plnenie vybratých úloh strednodobého národohospodárskeho plánu,
c) plní ďalšie úlohy, ktorými ho poverí Slovenská národná rada alebo jej predsedníctvo.
Najvyšší kontrolný úrad ďalej zabezpečuje:
a) zverejňovanie stanoviska k štátnemu záverečnému účtu republiky,
b) zovšeobecňovanie a využívanie poznatkov o formách a metódach kontroly,
c) výskum v odbore kontroly,
d) rozvíjanie medzinárodných stykov v odbore kontroly, a to v spolupráci s kontrolným orgánom Federálneho zhromaždenia.
(1) Najvyšší kontrolný úrad je oprávnený vykonávať kontrolu v ústredných orgánoch štátnej správy republiky a podľa potreby v ich podriadených orgánoch a organizáciách a na národných výboroch; v družstevných a spoločenských organizáciách v rozsahu ich vzťahov k štátnemu rozpočtu republiky.
(2) Pôsobnosť Najvyššieho kontrolného úradu sa nevzťahuje na činnosť súdov, orgánov štátnej arbitráže, prokuratúr a štátnych notárstiev s výnimkou ich hospodárenia.
Organizácia Najvyššieho kontrolného úradu
(1) Najvyšší kontrolný úrad sa skladá z predsedu, podpredsedov, kontrolnej rady a pracovníkov.
(2) Počet podpredsedov a členov kontrolnej rady určí Predsedníctvo Slovenskej národnej rady.
(1) Predseda Najvyššieho kontrolného úradu:
a) riadi Najvyšší kontrolný úrad, zastupuje ho navonok a zodpovedá za jeho činnosť Slovenskej národnej rade,
b) predkladá Predsedníctvu Slovenskej národnej rady návrhy plánov činnosti Najvyššieho kontrolného úradu a správy o výsledku jeho kontrolnej činnosti,
c) má právo zúčastňovať sa na schôdzkach Slovenskej národnej rady, jej orgánov, vlády republiky a národných výborov. Ak požiada o slovo, udelí sa mu.
(2) Predsedu zastupujú podpredsedovia Najvyššieho kontrolného úradu.
(1) Predsedu volí tajným hlasovaním Slovenská národná rada na návrh svojho predsedníctva, a to na čas, ktorý sa zhoduje s jej volebným obdobím.
(2) Predseda skladá do rúk predsedu Slovenskej národnej rady tento sľub: „Sľubujem na svoju česť, že budem zverenú funkciu vykonávať svedomite, spravovať sa ústavou a ostatnými zákonmi Československej socialistickej republiky a Slovenskej socialistickej republiky a dôsledne chrániť záujmy ľudu.“
(3) Predseda zotrváva vo svojej funkcii až do uskutočnenia novej voľby; z funkcie ho môže odvolať Slovenská národná rada.
(1) Podpredsedov vymenúva a odvoláva na návrh predsedu Najvyššieho kontrolného úradu Predsedníctvo Slovenskej národnej rady.
(2) Podpredsedovia zotrvávajú vo svojich funkciách až do nového vymenovania.
Platové náležitosti za výkon funkcie predsedu a podpredsedov určuje Predsedníctvo Slovenskej národnej rady.
(1) Kontrolná rada (ďalej len rada) je poradným orgánom predsedu.
(2) Rada prerokúva najmä:
a) návrhy plánov činnosti Najvyššieho kontrolného úradu,
b) stanovisko k štátnemu záverečnému účtu republiky,
c) správy o činnosti Najvyššieho kontrolného úradu,
d) výsledky závažnejších kontrolných akcií.
(3) Zasadnutia rady zvoláva a vedie predseda.
(4) Spôsob rokovania rady upraví rokovací poriadok, ktorý vydá predseda.
(1) Členov rady vymenúva a odvoláva na návrh predsedu Najvyššieho kontrolného úradu z popredných odborníkov teórie a praxe Predsedníctvo Slovenskej národnej rady.
(2) Člen rady nesmie byť pre výkon svojej funkcie ukrátený na právach ani nárokoch, ktoré mu vyplývajú z pracovného alebo obdobného pomeru.
(3) Organizácia, s ktorou je člen rady v pracovnom alebo obdobnom pomere, je povinná umožniť mu výkon funkcie a poskytnúť mu za tým účelom potrebné pracovné voľno. Náhradu ušlého zárobku, cestovných a iných výdavkov poskytuje členom rady Najvyšší kontrolný úrad podľa všeobecných predpisov.
Platové pomery a iné náležitosti pracovníkov Najvyššieho kontrolného úradu sa spravujú všeobecnými predpismi pre pracovníkov ústredných orgánov štátnej správy. Mzdovú sústavu pracovníkov určuje predseda Najvyššieho kontrolného úradu.
Povinnosti a oprávnenia Najvyššieho kontrolného úradu
Súčinnosť kontrolovaných orgánov a organizácií
Najvyšší kontrolný úrad je povinný
a) zameriavať kontrolnú činnosť tak, aby jej výsledky pomáhaliSlovenskej národnej rade plniť ústavné funkcie,
b) postupovať pri kontrole tak, aby sa zabezpečila pravdivosť, úplnosť a preukázateľnosť kontrolných výsledkov, odhalili príčiny závad a zistila osobná zodpovednosť,
c) prerokovať výsledky kontroly s pracovníkmi zodpovednými za vznik a trvanie zistených závad, vyžiadať si ich vysvetlenie a preveriť ich prípadné námietky proti pravdivosti, úplnosti a preukázateľnosti výsledkov kontroly,
d) prerokovať výsledky kontroly s vedúcimi kontrolovaných orgánov a organizácií, prípadne s vedúcimi ich nadriadených orgánov.
(1) Najvyšší kontrolný úrad je oprávnený na všetky úkony potrebné na vykonanie kontroly, najmä požadovať od kontrolovaných orgánov a organizácií:
a) aby mu umožnili vstup do všetkých objektov a zariadení,
b) aby predložili v určených lehotách potrebné podklady, materiály, účtovné a iné písomnosti bez ohľadu na stupeň utajenia a podali pravdivé a úplné písomné a ústne informácie k zisťovaným skutočnostiam, ako aj vysvetlenie o príčinách zistených závad.
(2) Na plnenie úloh môže Najvyšší kontrolný úrad požadovať od ústredných orgánov štátnej správy a národných výborov výsledky nimi vykonaných previerok, revízií a rozborov, priberať znalcov alebo iných odborníkov, vyžadovať znalecké posudky a spolupracovať s vedeckými ústavmi, vysokými školami a inými inštitúciami. Znalci a iní odborníci majú v rozsahu daného poverenia práva a povinnosti v zmysle ustanovení odseku 1 písm. a), b), ako aj ustanovení § 14.
(1) Kontrolované i dožiadané orgány a organizácie, ich funkcionári a pracovníci sú povinní utvoriť Najvyššiemu kontrolnému úradu podmienky na výkon kontrolnej činnosti a poskytovať mu žiadanú pomoc.
(2) Funkcionári a vedúci pracovníci kontrolovaných orgánov a organizácií sú povinní na žiadosť Najvyššieho kontrolného úradu prísť na prerokovanie výsledkov kontroly.
(3) Kontrolované orgány a organizácie sú povinné odstraňovať zistené závady a ich príčiny bez prieťahu a o výsledku vykonaných opatrení podať Najvyššiemu kontrolnému úradu v určenej lehote písomnú správu.
(4) Ak kontrolované orgány a organizácie zistené závady bez prieťahov neodstránia alebo nepodajú v určenej lehote Najvyššiemu kontrolnému úradu písomnú správu (odsek 3), Najvyšší kontrolný úrad upovedomí o tom vecne príslušný orgán alebo Slovenskú národnú radu.
(1) Osobám, ktoré v určenej lehote neutvoria podmienky na výkon kontroly alebo neposkytnú na požiadanie súčinnosť [§ 15 ods. 1 písm. a), b)], môže Najvyšší kontrolný úrad uložiť poriadkovú pokutu do 1 000 Kčs. Poriadkovú pokutu možno opätovne uložiť, ak nebola povinnosť splnená ani v nanovo určenej lehote.
(2) Pre konanie o uložení poriadkovej pokuty platia ustanovenia zákona o správnom konaní.
(3) Poriadkové pokuty sú príjmom štátneho rozpočtu republiky.
Predseda, podpredsedovia, členovia rady a pracovníci sú povinní zachovávať štátne, hospodárske a služobné tajomstvo, o ktorom sa dozvedia pri svojej činnosti. Povinnosť mlčanlivosti trvá i po skončení funkcie (pracovného pomeru). O pozbavení tejto povinnosti rozhoduje predseda; ak ide o pozbavenie tejto povinnosti u predsedu, rozhoduje o tom Predsedníctvo Slovenskej národnej rady.
(1) Komisia ľudovej kontroly Slovenskej národnej rady sa zrušuje.
(2) Prostriedky určené plánom a rozpočtom pre Komisiu ľudovej kontroly Slovenskej národnej rady pripadajú Najvyššiemu kontrolnému úradu, ktorý preberá aj jej majetkové práva a povinnosti.
Vláda Slovenskej socialistickej republiky ustanoví, ktorý orgán štátnej správy bude preskúmavať rozhodnutia Komisie ľudovej kontroly hlavného mesta Slovenskej socialistickej republiky Bratislavy, Komisie ľudovej kontroly Mestského národného výboru v Košiciach a komisií ľudovej kontroly okresných národných výborov o uložení poriadkových pokút a pokarhaní s pokutou, vydané podľa § 22 a § 24 zákona č. 70/1967 Zb. o komisiách ľudovej kontroly.
Zrušuje sa zákon Slovenskej národnej rady č. 78/1967 Zb. o Komisii ľudovej kontroly Slovenskej národnej rady a z ustanovení zákona č. 70/1967 Zb. o komisiách ľudovej kontroly v znení zákona č. 85/1968 Zb.
a) ustanovenia tretej časti zákona,
b) ustanovenia prvej a šiestej časti a ustanovenia § 32 zákona, vzťahujúce sa na Komisiu ľudovej kontroly Slovenskej národnej rady.
Zrušuje sa ustanovenie § 12 zákona Slovenskej národnej rady č. 207/1968 Zb. o zriadení ministerstiev a iných ústredných orgánov štátnej správy Slovenskej socialistickej republiky.